|  |
| --- |
| **Analýza vplyvov na životné prostredie** |
| **5.1 Ktoré zložky životného prostredia (najmä ovzdušie, voda, horniny, pôda, organizmy) budú predkladaným materiálom ovplyvnené a aký bude ich vplyv ?** |
| Vyhlásenie chráneného areálu Panské lúky (ďalej len „CHA Panské lúky“) bude mať dlhodobý pozitívny vplyv na výnimočné prírodné hodnoty, ktoré sú predmetom ochrany. Ide o dva prioritné biotopy európskeho významu – Sl3 Panónske slané stepi a slaniská (1530\*) A Sl1 Vnútrozemské slaniská a slané lúky (1340\*). Za prioritné biotopy európskeho významu sa označujú biotopy, ktoré sú na území Európskej únie ohrozené vymiznutím a za ochranu ktorých má Európska únia osobitnú zodpovednosť. Prioritné biotopy európskeho významu 1340\* a 1530\* patria k biotopom, ktoré sú viazané na silne zasolené pôdy. Vznik a prítomnosť biotopov slaných pôd podmieňuje vysoká koncentrácia rozpustných solí v pôde, vodný režim, nízky úhrn zrážok, tvary reliéfu a využívanie územia. Vegetáciu slanísk tvoria prevažne vysoko špecializované druhy, ktoré sú prispôsobené na špecifické podmienky zasolených pôd. Vnútrozemské slaniská a slané lúky sa v minulosti vyskytovali pomerne hojne predovšetkým v Podunajskej nížine, v súčasnosti sa v podmienkach Slovenska vyskytujú len ojedinele a maloplošne. Väčšina z pôvodných slanísk bola najmä v 60-tych rokoch odvodnená, rozoraná, zalesnená alebo zarástla v dôsledku absencie obhospodarovania. Posledné zvyšky vnútrozemských slanísk predstavujú posledné útočisko výskytu mnohých vzácnych, chránených a ohrozených druhov rastlín a živočíchov.  Predmetom ochrany CHA Panské lúky sú aj biotopy druhov rastlín národného významu: gáfrovka ročná (*Camphorosma annua*), palina slanomilná rozložitá (*Artemisia santonicum subsp. patens*), steblovec močiarny (*Puccinelia limosa*), skorocel prímorský (*Plantago maritima*), astrička panónska (*Tripolium pannonicum*), prerastlík najtenší (*Bupleurum tenuissimum*), skrytka ostnatá (*Crypsis aculeata*), pakolenec obrúbený (*Spergularia media*), pakolenec slanomilný (*Spergularia salina*), biotopy druhu živočícha európskeho významu: kunka červenobruchá (*Bombina bombina*) a biotopy druhov živočíchov národného významu: ropucha zelená (*Bufo viridis*) a rosnička zelená (*Hyla arborea*).  Vyhlásením CHA Panské lúky budú pozitívne ovplyvnené aj ďalšie zložky životného prostredia napr. pôda, voda a ovzdušie.  Hodnotenie vplyvov na jednotlivé zložky životného prostredia:   1. **Organizmy - biota**  |  |  | | --- | --- | | *typ vplyvu* | pozitívny, s priamym environmentálnym dopadom, trvalý | | *veľkosť vplyvu* | veľký | | *rozsah vplyvu* | CHA Panské lúky, čiastočne územie SR | | *celkové hodnotenie environmentálnej významnosti vplyvu* | veľmi významný, priaznivý |   Vyhlásením CHA Panské lúky bude zabezpečená plná právna ochrana územia, stanovia sa ciele ochrany a vhodný typ manažmentu pre územie, čím budú vytvorené podmienky pre obnovenie stavu prioritného biotopu európskeho významu Vnútrozemské slaniská a slané lúky (1340\*) a zachovanie stavu prioritného biotopu európskeho významu Panónske slané step a slaniská (1530\*) v kategórii A – priaznivý výborný, zachovanie resp. obnovenie stavu biotopov druhov rastlín na ne viazaných a obnovenie stavu druhu európskeho významu kunka červenobruchá z nepriaznivého stavu minimálne do stavu kategórie B – priaznivý dobrý. Hoci sú opatrenia prioritne zamerané na ochranu biotopov a biotopov druhov, ktoré sú predmetom ochrany územia, výsledným efektom bude aj zachovanie alebo zlepšenie stavu ďalších druhov živých organizmov vrátane druhov národného a európskeho významu, ktoré sa v území vyskytujú. Vyhlásenie CHA Panske lúky bude mať priaznivý vplyv aj na druhy vtákov, ktoré sú predmetom ochrany Chráneného vtáčieho územia SKCHVU005 Dolné Považie, keďže 94 % CHA Panské lúky sa nachádza v tomto chránenom vtáčom území. Ako lovisko sú biotopy slanísk významné napr. pre sokola kobcovitého (*Falco vespertinus*), sokola myšiara (*Falco tinnunculus*), myšiarku ušatú (*Asio otus*) a ďalšie.   1. **Voda**  |  |  | | --- | --- | | *typ vplyvu* | pozitívny, s nepriamym environmentálnym dopadom, trvalý | | *veľkosť vplyvu* | malý | | *rozsah vplyvu* | CHA Panské lúky | | *celkové hodnotenie environmentálnej významnosti vplyvu* | málo významný, priaznivý |   Cieľom predkladaného materiálu nie je ochrana vôd, ale zlepšenie a udržanie priaznivého stavu predmetov ochrany územia pozitívne ovplyvní všetky zložky okolitého ekosystému. Výskyt vnútrozemských slanísk je podmienený aj prítomnosťou podzemnej vody a zachovávaním optimálneho vodného režimu v území.   1. **Horniny a pôda**  |  |  | | --- | --- | | *typ vplyvu* | pozitívny, s nepriamym environmentálnym dopadom, trvalý | | *veľkosť vplyvu* | malý | | *rozsah vplyvu* | CHA Panské lúky | | *celkové hodnotenie environmentálnej významnosti vplyvu* | málo významný, priaznivý |   Predkladaný materiál sa nezaoberá problematikou ochrany hornín a pôdy, ale zlepšenie a udržanie priaznivého stavu predmetov ochrany územia pozitívne ovplyvní všetky zložky okolitého ekosystému vrátane pôd.   1. **Ovzdušie**  |  |  | | --- | --- | | *typ vplyvu* | pozitívny, s nepriamym environmentálnym dopadom, trvalý | | *veľkosť vplyvu* | malý | | *rozsah vplyvu* | CHA Panské lúky | | *celkové hodnotenie environmentálnej významnosti vplyvu* | málo významný, priaznivý |   Cieľom predkladaného materiálu nie je ochrana ovzdušia, ale zlepšenie a udržanie priaznivého stavu predmetov ochrany územia pozitívne ovplyvní aj ovzdušie. |
| **5.2 Bude mať predkladaný materiál vplyv na chránené územia a ak áno, aký?** |
| Materiál bude mať pozitívny vplyv na chránené územia, predovšetkým na Chránené vtáčie územie SKCHVU005 Dolné Považie, keďže prevažná časť CHA Panské lúky (94 %) sa nachádza v tomto chránenom vtáčom území. Schválením nariadenia vlády vznikne nové chránené územie – CHA Panské lúky. Predpokladá sa významné zlepšenie stavu organizmov - rastlín, živočíchov, biotopov. Chránené územia tvoria základ územného systému ekologickej stability a predstavujú nosné plochy na ochranu biodiverzity resp. ekosystémov. Vyhlásením CHA Panské lúky sa vytvára predpoklad pre zlepšenie a následné zachovanie lokálnej biodiverzity a spolu s ďalšími územiami navrhnutými do sústavy Natura 2000 vytvára podmienky pre naplnenie jej hlavného cieľa, ktorým je zachovanie prírodného dedičstva, významného nielen pre územia Slovenska, ale pre Európsku úniu ako celok.   |  |  | | --- | --- | | *typ vplyvu* | pozitívny, s priamym environmentálnym dopadom, trvalý | | *veľkosť vplyvu* | veľký | | *rozsah vplyvu* | CHA Panské lúky | | *celkové hodnotenie environmentálnej významnosti vplyvu* | veľmi významný, priaznivý | |
| **5.3 Bude mať predkladaný materiál vplyvy na životné prostredie presahujúce štátne hranice? (ktoré zložky a ako budú najviac ovplyvnené)?** |
| Áno. CHA Panské lúky je zároveň územím európskeho významu a spolu s ďalšími územiami sústavy Natura 2000 prispieva k zachovaniu prírodného dedičstva členských krajín EÚ. Vyhlásenie CHA Panské lúky tiež prispeje k vytváraniu rozsiahlej sústavy chránených území, ktorá v človekom narušenej krajine zabezpečuje relatívnu konektivitu území pre migrujúce druhy živočíchov. |
| **5.4 Aké opatrenia budú prijaté na zmiernenie negatívneho vplyvu na životné prostredie?** |
| Opatrenia na zmiernenie negatívneho vplyvu na životné prostredie nie sú potrebné, keďže predkladaný materiál navrhuje činnosti iba s pozitívnym vplyvom na životné prostredie. |